Joe Schmidt, Ierland se hoofafrigter, het Donderdag verras deur Bundee Aki te kies, maar nie plek te vind vir Simon Zebo in sy groep nie.
Zebo het reeds 35 toetse op vleuel en heelagter op sy kerfstok en hou die rekord vir die meeste drieë deur ’n Munster-speler. Wat waarskynlik teen hom getel het, is sy onlangse aankondiging dat hy sy rugbyloopbaan volgende seisoen in die buiteland gaan voortsit.
Hoewel Ierland ’n speler soos Johnny Sexton (losskakel) aanhou kies het tydens ’n tydperk van twee jaar wat hy in Frankryk gaan speel het, is ander spelers wat elders in Europa gaan klubrugby speel het, oor die hoof gesien vir die nasionale span.
Die feit dat die 27-jarige Zebo nie gekies is nie, dui daarop dat hy nie deel gaan wees van Ierland se planne vir die Wêreldbekertoernooi in 2019 nie.
Aki het op sy beurt pas gekwalifiseer vir Ierse kleure. Hy speel die afgelope drie jaar vir Connacht en was in 2016 ’n sleutelspeler vir dié span toe hy die destydse Pro12-titel verower het. Hy was daardie jaar ook Ierland se Speler van die Jaar.